***Suzana Bojić***

*KBC „Dr Dragiša Mišović – Dedinje“, Beograd*

*14.12.2022.*

***Udruženju anesteziologa i intenzivista Srbije***

Poštovani,

Želim da se kandidujem za poziciju člana Upravnog odbora Udruženja anesteziologa i intenzivista Srbije. Moja profesionalna biografija je u prilogu.

Angažovana sam kao klinički asistent na Katedri za hirurgiju sa anesteziologijom Medicinskog fakulteta Univerziteta u Beogradu a u svojstvu lekara specijaliste anesteziologije i reanimatologije radim na Klinici za anesteziologiju i intenzivno lečenje KBC „Dr Dragiša Mišović – Dedinje“ u Beogradu. Osnivač sam i predsednica Komiteta za medicinu u ekstremnim uslovima UAIS. Autor sam naučnih i stručnih publikacija i recenzent u prestižnim medicinskim časopisima uključujući i časopis Udruženja, SJAIT. Imala sam čast da kao predavač i član naučnih i organizacionih odbora dam svoj doprinos međunarodnim i nacionalnim anesteziološkim skupovima.

Čvrsto verujem da svaka generacija anesteziologa i intenzivista ima ne samo mogućnost već i dužnost da doprinese razvoju svoje profesije. U ovom socioekonomskom trenutku to bi, pre svega, značilo rad na boljem pozicioniranju naše struke ne samo u medicinskim krugovima već i u javnosti. Po mom mišljenju, UAIS tome može da doprinese na više načina. Objavljivanjem nacionalnih ili prevoda međunarodnih vodiča bi svi članovi koji ih se pridržavaju mogli da budu zaštićeni od medikolegalnih i drugih konfliktnih situacija na radnom mestu. Agregacijom podataka o uslovima rada članova UAIS bi se stvorila baza na osnovu koje bismo, kao nacionalno udruženje, mogli da tražimo njihovo poboljšanje. Promocija rezultata naučnog i stručnog rada članova UAIS široj naučnoj zajednici bi na duže staze olakšala pristup fondovima za finansiranje budućih naučnih projekata. Navedeni predlozi su proizišli iz mog ličnog iskustva kao kliničara, nastavnog i naučnog radnika i predstavljaju ciljeve u koje verujem i u čijem ostvarenju želim da učestvujem.

Zahvaljujem se na razmatranju moje kandidature.

Srdačno,

Ass. dr sci. med. Suzana Bojić